**Lakivaliokunnan mietintö 3/2016 piispainkokouksen esityksestä 1/2016**

**Lääninrovastin valintatavan muuttaminen**

Asianumero DKIR/75/00.01.01/2016

KK2016-00034

Kirkolliskokous on täysistunnossaan 8 päivänä marraskuuta 2016 lähettänyt lakivaliokunnalle otsikossa mainitun asian. Lakivaliokunnalla on ollut käytettävänään kirkon laintarkastustoimikunnan lausunto 4/2016. Lakivaliokunnan työskentelyyn on asiantuntijana osallistunut professori Veli-Pekka Viljanen. Lakivaliokunta on kuullut asiantuntijoina piispa Tapio Luomaa, kirkkoneuvos Pirjo Pihlajaa, lääninrovasti Kalervo Saloa ja lääninrovasti Juha Tanskaa.

**1. Piispainkokouksen esitys**

 Esityksessä ehdotetaan muutettavaksi lääninrovastin valintatapaa siten, että tuomiokapituli valitsee lääninrovastin neljäksi vuodeksi kerrallaan rovastikunnan seurakuntien kirkkoherroista.

 Esityksen tavoitteena on selkiyttää ja kehittää lääninrovastin tehtävää vahvistamalla hänen yhteyttään piispaan ja tuomiokapituliin. Tavoitteena on myös keventää hiippakunnan hallintoa luopumalla lääninrovastin vaalista.

 Ehdotetut kirkkolain ja kirkon vaalijärjestyksen muutokset sekä kirkkojärjestyksen 19 luvun 11 §:n ja kirkon vaalijärjestyksen 97 §:n 2 momentin kumoaminen on tarkoitettu tulemaan voimaan mahdollisimman pian niiden hyväksymisen jälkeen.

**2. Lakivaliokunnan kannanotot**

**2.1. Yleisperustelut**

**2.1.1. Piispainkokouksen esityksen tavoitteet ja keskeiset ehdotukset**

Piispainkokouksen esityksen tavoitteena on selkiyttää lääninrovastin asemaa ja tehtävää sekä vahvistaa lääninrovastin yhteistyötä piispan ja tuomiokapitulin kanssa. Esityksen tavoitteena on myös keventää hiippakunnan hallintoa luopumalla lääninrovastin vaalista.

Esityksen mukaan lääninrovastia ei jatkossa valittaisi vaalilla, jossa äänioikeutettuja ovat rovastikunnan papit ja lehtorit, vaan lääninrovastin valitsisi tuomiokapituli. Lääninrovastin toimikausi lyhenisi kuudesta neljään vuoteen. Lääninrovasti valittaisiin edelleen rovastikunnan kirkkoherroista.

**2.1.2. Lakivaliokunnan kannanotto**

Lakivaliokunta pitää piispainkokouksen esitystä perusteltuna. Lakivaliokunta toteaa, että lääninrovastin tehtävänä on jo nykyisten säännösten perusteella toimia piispan ja tuomiokapitulin apuna. Piispainkokouksen esityksessä ei ehdoteta muutoksia lääninrovastin tehtäviin. Lakivaliokunta toteaa, että valintatavan muutos korostaa lääninrovastin roolia hiippakuntahallinnossa piispan ja tuomiokapitulin apuna sekä myös lääninrovastin vastuuta piispalle ja tuomiokapitulille.

Lakivaliokunta pitää esityksen mukaista hallinnon keventämistä lääninrovastin vaalin osalta tärkeänä tavoitteena. Lakivaliokunta yhtyy piispainkokouksen näkemykseen, että rovastikunnassa toimitettava vaali on tarpeettoman raskas valintamenettely.

Lakivaliokunta toteaa, että ehdotetun valintatavan muutoksen myötä rovastikunnan papit ja lehtorit menettävät mahdollisuuden osallistua lääninrovastin valintaan. Lakivaliokunta katsoo kuitenkin, että lääninrovastin tehtäväkuva puoltaa sitä, että lääninrovastin nimittää tuomiokapituli. Lakivaliokunta toteaa, että valintatavan muutos parantaisi lääninrovastin toimintaedellytyksiä erityisesti tilanteissa, joissa lääninrovasti piispan ja tuomiokapitulin toimeksiannosta suorittaa valvontatehtäväänsä tai muita piispan ja tuomiokapitulin antamia tehtäviä seurakunnissa.

Lakivaliokunta toteaa, että ehdotettu valintatavan muutos korostaa avoimen ja läpinäkyvän valintaprosessin merkitystä. Lääninrovastin valintaa tulee valmistella pohtimalla, millaista osaamista ja johtajuutta rovastikunnassa tarvitaan ja mitä kriteereitä lääninrovastin valinnassa on otettava huomioon. Valinnassa on noudatettava hyvää hallintotapaa.

Lakivaliokunta toteaa, että piispainkokouksen esitys on kirkon tulevaisuuskomitean linjausten suuntainen (Kirkon tulevaisuuskomitean mietintö, s. 100-101). Tulevaisuuskomitea on todennut, että rovastikuntien merkitys ja rooli vaihtelevat huomattavasti eri puolilla Suomea. Kiinteä rovastikuntajärjestelmä on monilla alueilla tarpeeton, mutta järjestelmän poistaminen toisi haittoja siellä, missä rovastikuntia tarvitaan yhteistyön vahvistajina. Tulevaisuuskomitea on siksi pitänyt parhaana vaihtoehtona siirtymistä yhdenmukaisesta tarveharkintaiseen käytäntöön. Riippumatta siitä, onko kirkossa kiinteitä rovastikuntia vai ei, lääninrovastit voivat olla merkittävä lisäresurssi piispoille. Tuomiokapitulilla olisi jatkossa oikeus kutsua kirkkoherrojen joukosta lääninrovasteja ja nimetä heille toimialueet.

Lakivaliokunta katsoo, että muutos on perusteltua toteuttaa erillisenä säädösmuutoksena esitetyssä aikataulussa eikä jättää sitä odottamaan kirkkolainsäädännön kodifiointia. Kodifioinnin yhteydessä tehdään säädöksiin sisällöllisiä uudistuksia lähinnä toimintaympäristön muutoksista johtuen, eikä lääninrovastin valintatavan muutos sen vuoksi luontevasti kuulu kodifioinnin piiriin.

Lakivaliokunta on myös pohtinut lääninrovasti-nimikettä. Lakivaliokunta pitää nimikettä vanhentuneena ja toteaa, että nimikettä on syytä pohtia myöhemmässä yhteydessä samalla, kun kirkossa käytössä olevia nimikkeitä muutoinkin tarkastellaan.

**3. Yksityiskohtaiset perustelut**

 Kirkkolaki

 KL 2:3. Lakivaliokunta on poistanut 1 momentista maininnan lääninrovastin vaalista.

 KL 19:11. Lakivaliokunta on laintarkastustoimikunnan ehdotuksen mukaisesti muuttanut ilmaisun ”valitsee” ilmaisuksi ”nimittää”.

 Voimaantulosäännös. Lakivaliokunta on lisännyt voimaantulosäännöksen laintarkastustoimikunnan ehdotuksen mukaisesti.

 Kirkkojärjestys

 Voimaantulosäännös. Lakivaliokunta on muuttanut voimaantulosäännöstä lisäämällä siihen viittauksen kirkkolain 2 luvun 3 §:n 1 momentin muuttamiseen.

 Kirkon vaalijärjestys

 Voimaantulosäännös. Lakivaliokunta on muuttanut voimaantulosäännöstä lisäämällä siihen viittauksen kirkkolain 2 luvun 3 §:n 1 momentin muuttamiseen.

**4. Lakivaliokunnan ponsiesitys**

Edellä esitetyin perustein lakivaliokunta esittää, että kirkolliskokous

1) päättäisi esittää valtioneuvostolle, että se ryhtyisi toimenpiteisiin sellaisen lain säätämiseksi, jolla

*muutetaan* kirkkolain (1054/1993) 2 luvun 3 §:n 1 momentti, 19 luvun 11 § ja 23 luvun 17 §, sellaisina kuin niistä ovat 2 luvun 3 §:n 1 momentti laissa 1274/2003 ja 19 luvun 11 § ja 23 luvun 17 § laissa 414/2014, seuraavasti:

2 luku

**Kirkkolaki ja muut kirkkoa koskevat säädökset**

3 §

*Kirkon vaalijärjestys ja säädösten julkaiseminen*

Kirkolliskokous antaa kirkon vaalijärjestyksen, jossa määrätään tarkemmin seurakuntavaaleista sekä kirkolliskokousedustajien ja hiippakuntavaltuuston jäsenten, piispan, papin sekä tuomiokapitulin pappisasessorin ja maallikkojäsenen (poist.) vaaleista.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

19 luku

**Tuomiokapituli**

11 §

*Lääninrovasti*

Piispan ja tuomiokapitulin apuna rovastikunnan hallinnossa on lääninrovasti, jonka tuomiokapituli nimittää neljäksi vuodeksi kerrallaan rovastikunnan seurakuntien kirkkoherroista.

23 luku

**Luottamushenkilöt ja vaalit**

17 §

*Äänioikeus pappisasessorin vaalissa*

Tuomiokapitulin pappisasessorin vaalissa äänioikeutettuja ovat hiippakunnan papit ja lehtorit.

\_\_\_\_\_\_\_\_\_\_\_

Tämä laki tulee voimaan päivänä kuuta 20 .

Tämän lain voimaan tullessa lääninrovastin virassa olevan toimikausi jatkuu sen määräajan loppuun, joksi hänet on nimitetty.

2) tekisi päätöksen, jolla

*kumotaan* kirkkojärjestyksen (1055/1993) 19 luvun 11 § seuraavasti:

1 §

Tällä päätöksellä kumotaan kirkkojärjestyksen (1055/1993) 19 luvun 11 §.

2 §

Tämä päätös tulee voimaan samana päivänä kuin kirkolliskokouksen päivänä kuuta 20 hyväksymä kirkkolain 2 luvun 3 §:n 1 momentin, 19 luvun 11 §:n ja 23 luvun 17 §:n muutos.

3) tekisi päätöksen, jolla

*kumotaan*  kirkon vaalijärjestyksen (416/2014) 97 §:n 2 momentti sekä

*muutetaan* 97 §:n edellä oleva väliotsikko ja 98 § seuraavasti:

*Tuomiokapitulin pappisasessorin vaali*

97 §

*Vaalin ajankohta ja vaalin toimittajat*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

98 §

*Pappisasessorin vaalin toimittaminen*

Pappisasessorin vaaliin sovelletaan 93 §:n 1 momenttia, 94 ja 95 §:ää sekä 96 §:n 1 momenttia. Äänestyslippuun merkitään vain yksi nimi.

Vaalissa käytetään äänioikeutettujen luettelona rovastikuntaa koskevaa otetta 88 §:n 1 momentissa tarkoitetusta äänioikeutettujen luettelosta. Luettelo on tarkastettava kutakin vaalia varten.

\_\_\_\_\_\_\_\_

Tämä päätös tulee voimaan samana päivänä kuin kirkolliskokouksen päivänä kuuta 20 hyväksymä kirkkolain 2 luvun 3 §:n 1 momentin, 19 luvun 11 §:n ja 23 luvun 17 §:n muutos.

9 päivänä marraskuuta 2016

Lakivaliokunnan puolesta

Antti Savela Ritva Saario

puheenjohtaja sihteeri

Asian käsittelyyn ovat ottaneet osaa puheenjohtaja Savela sekä jäsenet Ansaharju (osittain), Aula (osittain), Hallamaa, Hiitola, Huttunen, Jääskeläinen, Kaisanlahti, Kalliala, Korpela, Linnoinen, Pelkonen, Perälä, Rasimus, Steffansson (osittain), Tuori, Weuro ja Ylä-Autio.

*Liite*

*Rinnakkaistekstit*

**Laki**

**kirkkolain muuttamisesta**

Kirkolliskokouksen ehdotuksen ja eduskunnan päätöksen mukaisesti

*muutetaan* kirkkolain (1054/1993) 2 luvun 3 §:n 1 momentti, 19 luvun 11 § ja 23 luvun 17 §, sellaisina kuin ne ovat 19 luvun 11 § ja 23 luvun 17 § laissa 414/2014, seuraavasti:

|  |  |  |
| --- | --- | --- |
| *Voimassa oleva kirkkolaki* |  | *Ehdotus* |
| 2 luku**Kirkkolaki ja muut kirkkoa koskevat säädökset**3 §*Kirkon vaalijärjestys ja säädösten julkaiseminen*Kirkolliskokous antaa kirkon vaalijärjestyksen, jossa määrätään tarkemmin seurakuntavaaleista sekä kirkolliskokousedustajien ja hiippakuntavaltuuston jäsenten, piispan, papin, tuomiokapitulin pappisasessorin ja maallikkojäsenen sekä lääninrovastin vaaleista.\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ 19 luku **Tuomiokapituli**11 §*Lääninrovasti*Piispan ja tuomiokapitulin apuna rovastikunnan hallinnossa on lääninrovasti, joka valitaan kuudeksi vuodeksi kerrallaan rovastikunnan seurakuntien kirkkoherroista.*Tuomiokapituli nimittää lääninrovastin virkaan jonkun kolmesta lääninrovastin vaalissa eniten ääniä saaneesta kirkkoherrasta.*23 luku**Luottamushenkilöt ja vaalit**17 §*Äänioikeus pappisasessorin* ***ja lääninrovastin*** *vaalissa*Tuomiokapitulin pappisasessorin vaalissa äänioikeutettuja ovat hiippakunnan papit ja lehtorit. *Lääninrovastin vaalissa äänioikeutettuja ovat rovastikunnan papit ja lehtorit.* |  | 2 luku**Kirkkolaki ja muut kirkkoa koskevat säädökset**3 §*Kirkon vaalijärjestys ja säädösten julkaiseminen*Kirkolliskokous antaa kirkon vaalijärjestyksen, jossa määrätään tarkemmin seurakuntavaaleista sekä kirkolliskokousedustajien ja hiippakuntavaltuuston jäsenten, piispan, papin sekä tuomiokapitulin pappisasessorin ja maallikkojäsenen (poist.) vaaleista.\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ 19 luku **Tuomiokapituli**11 §*Lääninrovasti*Piispan ja tuomiokapitulin apuna rovastikunnan hallinnossa on lääninrovasti, *jonka tuomiokapituli nimittää neljäksi* vuodeksi kerrallaan rovastikunnan seurakuntien kirkkoherroista.23 luku**Luottamushenkilöt ja vaalit**17 §*Äänioikeus pappisasessorin vaalissa*Tuomiokapitulin pappisasessorin vaalissa äänioikeutettuja ovat hiippakunnan papit ja lehtorit. \_\_\_\_\_\_\_\_\_\_\_*Tämä laki tulee voimaan päivänä kuuta 20 .*Tämän lain voimaan tullessa lääninrovastin virassa olevan toimikausi jatkuu sen määräajan loppuun, joksi hänet on nimitetty. |
|  |  |  |

**Kirkolliskokouksen päätös**

**kirkon vaalijärjestyksen muuttamisesta**

Kirkolliskokouksen päätöksen mukaisesti

*kumotaan*  kirkon vaalijärjestyksen (416/2014) 97 §:n 2 momentti sekä

*muutetaan* 97 §:n edellä oleva väliotsikko ja 98 § seuraavasti:

|  |  |  |
| --- | --- | --- |
| *Voimassa oleva kirkon vaalijärjestys* |  | *Ehdotus* |

|  |  |  |
| --- | --- | --- |
| *Tuomiokapitulin pappisasessorin vaali* ***ja lääninrovastin vaali***97 §*Vaalin ajankohta ja vaalin toimittajat*\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ *Kun lääninrovastin virka on täytettävä, tuomiokapituli määrää jonkun rovastikunnan kirkkoherroista toimittamaan vaalin.*98 §*Pappisasessorin* ***ja lääninrovastin*** *vaalin toimittaminen*Pappisasessorin ja lääninrovastin vaaliin sovelletaan, mitä 94 ja 95 §:ssä ja 96 §:n 1 momentissa säädetään. Pappisasessorin vaalissa sovelletaan lisäksi, mitä 93 §:n 1 momentissa säädetään Äänestyslippuun merkitään kummassakin vaalissa vain yksi nimi.Vaalissa käytetään äänioikeutettujen luettelona rovastikuntaa koskevaa otetta 88 §:n 1 momentissa tarkoitetusta äänioikeutettujen luettelosta. Luettelo on tarkastettava kutakin vaalia varten.  |  | *Tuomiokapitulin pappisasessorin vaali*97 §*Vaalin ajankohta ja vaalin toimittajat*\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ (2 mom. kumotaan)98 §*Pappisasessorin vaalin toimittaminen**Pappisasessorin vaaliin sovelletaan 93 §:n 1 momenttia, 94 ja 95 §:ää sekä 96 §:n 1 momenttia. Äänestyslippuun merkitään vain yksi nimi.*Vaalissa käytetään äänioikeutettujen luettelona rovastikuntaa koskevaa otetta 88 §:n 1 momentissa tarkoitetusta äänioikeutettujen luettelosta. Luettelo on tarkastettava kutakin vaalia varten.\_\_\_\_\_\_\_\_Tämä päätös tulee voimaan samana päivänä kuin kirkolliskokouksen päivänä kuuta 20 hyväksymä kirkkolain 2 luvun 3 §:n 1 momentin, 19 luvun 11 §:n ja 23 luvun 17 §:n muutos. |
|  |  |  |